
Informasjon om NHFs arbeid med implementering av Forskrift om dyrevelferd for hest og hund i konkurranser, konkurransedyrforskrifta. Ikrafttredelse 01.07.2021. 
 
Konkurransedyrforskrifta har hjemmel i Lov om dyrevelferd, «dyrevelferdsloven», og er utarbeidet av Mattilsynet på oppdrag fra Landbruks-og matdepartementet. Forskriften ble fastsatt og gjort kjent 9.desember 2020. 
Forskriften presiserer kravene i dyrevelferdsloven, spesielt §26, og har som formål er å fremme god velferd for hunder som trenes til-og brukes i konkurranser. Med god velferd menes det i hovedsak at hunder som benyttes i konkurranser skal behandles med respekt, og ikke utsettes for unødvendige belastninger. 
Forskriften omfatter alle type konkurranser med hund.  

Konkurranser med hund og forbud mot doping av hund har ikke tidligere vært forskriftsregulert. NHF er fra 1.juli 2021 pliktig til å påse at organisasjonens konkurranseregelverk er i tråd med bestemmelsene i forskriften, eller strengere enn denne.

Implementering av forskriften har ikke gjort store endringer i det nåværende konkurransereglementet. Det skyldes at NHF allerede har svært utfyllende regler i Arrangementsreglement og Konkurransereglement for Hundekjøring. Noen endringer og presiseringer har likevel måtte gjøres for å imøtekomme kravene i forskriften. Begrep som høyintensivt løp og dyrevelferdskontrollør er nå også innført i NHFs reglement. 

Flere av NHFs arrangørklubber har egne reglement for sine løp. De skal som tidligere samsvare med NHFs overordnede reglement, være utfyllende til og/eller strengere enn dette. Løpenes egne reglement skal godkjennes av NHF. 


Antidoping for hund
Forskriftens § 6, 7 og 8, samt § 11 d), e), f), g), h og i) er knyttet til antidoping. Forbud mot doping av hund og krav om dopingkontroller er nå forskriftsregulert. NHF følger det internasjonale hundekjørerforbundet, International Federation of Sleddog Sports (IFSS) sine antidopingregler for hund. IFSS’ regler bygger på idrettens felles antidopingreglement gitt av WADA. NHF har også en egen nasjonal karenstidliste som supplerer IFSS’ forbudsliste. Vi har foretatt dopingkontroller av hund i over 15 år, og forskriften vil ikke endre på en allerede godt etablert praksis hos oss. 




Kommentarer til implementeringen:

Kapittel 1, formål: 1.1. Innledningsvis er det lagt til i formål med Arrangementsreglement og Konkurransereglement for Hundekjøring at dette til enhver tid skal oppfylle bestemmelsene i konkurransedyrforskrifta.  

Kapittel 2, generelle bestemmelser:
Punkt 2.1 er nytt og beskriver hvem som er omfattet av Konkurransereglement og Arrangementsreglement for Hundekjøring. NHFs lover og regler gjelder for alle som har en rolle i sporten organisert av NHF, eller av organisasjonsledd tilknyttet NHF. 

Punkt 2.2 er presisert med ordlyd fra forskriften for å definere utøvers ansvar for hunden i løp og under trening.

Punkt 2.3 Det er lagt til at løypa skal være trygg for hunder og utøvere, og være preparert så godt som forholdene tillater. Sistnevnte setning er hentet opp igjen fra gammelt regelverk for å imøtekomme forskriftens § 10.b. «Arrangøren skal sikre at løype og traseer er egnet og om nødvendig lagt til rette for aktiviteten.» 

2.4 og 2.4.1 beskriver arrangørens ansvar ift å sikre tilgjengelig veterinærhjelp på løpet. Kontaktinformasjon til vakthavende dyreklinikk i området skal være lett tilgjengelig hvis løpet ikke har krav stevneveterinær. Arrangør er pålagt å avbryte, utsette, endre eller avlyse løpet dersom været, føret, temperatur, konkurranseområdet eller andre ytre forhold kan utsette hundene for alvorlig skade eller belastninger. 2.4.2 Utøver skal la være å delta i - eller avbryte løpsdeltakelsen hvis arrangøren ikke oppfyller denne plikten. 

Kapittel 3, definisjoner:
Forskriften benytter uttrykk som arrangørorganisasjon og arrangør. For å presisere type arrangør, dennes rolle og ansvar, presiserer punkt 3.2-3.4 begrepene arrangørorganisasjon, arrangør og teknisk arrangør. 

3.5 Det er lagt til at hvert terminfestede løp med unntak av B-løp (bredde-og lavterskelløp) skal ha minst 1 TD. B-løp er unntatt krav om TD, se punkt 3.7. 

3.6 Begrepet høyintensivt løp og hva dette betyr er lagt til som eget punkt. Dette punktet må leses som et selvstendig punkt og skulle iflg utkastet til reglene være punkt 3.6. Høyintensive løp har krav om stevneveterinær (3.6.1)

3.7 (står som 3.6) Graderingen av løp og hva det innbærer (vedtatt 2017) har også blitt eget punkt. Her henvises det til en utfyllende tabell på NHFs hjemmeside, samt i «Arrangørpermen». 

3.8 (står som 3.7) Stevneveterinær. Krav om hvor det skal være stevneveterinær må sees i sammenheng med punkt 3.6 og 3.7. Stevneveterinærens hovedoppgaver er nevnt i reglementet. NHF vil komme tilbake med mere opplysninger til arrangørene om stevneveterinærens rolle, om nødvendig et mandat, forslag til kontrakt og samt opplysninger om forventede kostnader. 

3.9 (står som 3.8) Dyrevelferdskontrollør er en ny rolle. Arrangør har ansvar for at det skal være en DVK på alle løp, uansett gren eller gradering. På løp med TD skal denne inneha rollen. På løp uten TD, dvs B-løp, skal arrangøren utpeke en kompetent person til å fungere som DVK. Med kompetent menes å ha DVK-kurs. 
Les mere om dette på NHFs hjemmeside under «arrangørinformasjon». Her finnes både DVK-mandat og Kontrolljournal for Dyrevelferdskontrollør som skal benyttes. Arrangører behøver ikke å forvente kostnader knyttet til DVK-rollen. Kurset til NHF vil kunne holdes både fysisk og online, og vil være gratis. Personlige DVK-kort vil bli tilsendt personer etterhvert som de fullfører kurs. 

3.11 (står som 3.10) Det er lagt til en definisjon av hva som menes med konkurransehund eller løpshund.

3.13 (står som 3.12) Punktet er spesifisert med dyrevelferdskontrollør og dopingkontrollør under begrepet funksjonær. 

3.14 og 3.15 Begrepet konkurranse er definert mere utfyllende, og punktene kan sees i sammenheng. 3.15.1 (står som 3.14.1) Oppvarming og annen aktivitet skal også regnes som en del av løpet, og er også omfattet av reglene. 

3.16 (står som 3.15) Definisjon av løpsarena og konkurranseområde er lagt til. 

3.17. (står som 3.16) Forskriften omfatter også trening av hund. Definisjon av hva begrepet trening er presisert. 3.17.1 beskriver rehabilitering av hund som ikke er omfattet av begrepet. 

3.18 Definisjon av ordet behandling som benyttes i forskriften er lagt til. Dette kjenner man godt til fra antidopingreglene fra før. 

Kapittel 4, regelbrudd: 
Forskriften omtaler arrangørens eller arrangørorganisasjonens rutiner for håndheving av reglene, forsvarlig utredning ved mistanke om regelbrudd og mulige sanksjoner. Dette er allerede på plass i kapittel 4, samt i antidopingreglementet. En oppdatering er kommet i 4.5.4, der det er spesifisert at utøvere som nekter å samarbeide med veterinær, dyrevelferdskontrollør og/eller dopingkontrollør eller opptrer uhøvelig ovenfor disse, kan diskvalifiseres. Med ordet uhøvelig menes upassende språkbruk eller utskjelling av en funksjonær som har oppgaver ifm ivaretakelse av dyrevelferden.  

Kapittel 5, felles arrangementsreglement:
Merking av konkurransehunder er obligatorisk ifølge forskriften. Ettersom NHF har hatt krav om ID-merking av hunder som deltar i løp i flere år, er det ikke nødvendig med ytterligere spesifiseringer her. Vaksinasjonsattest er ikke gyldig uten at hundens ID-merking er påført attesten.



5.5 Behandling av hunder:
5.5.4 Det er lagt til at det er forbudt å trene syk eller skadet hund til å delta i løp. Punktet må sees i sammenheng med 3.17. 

5.5.5 Nytt punkt om at synlig drektige tisper og tisper som ammer ikke skal delta i løp. 

5.5.6 TD, eventuelt i samråd med stevneveterinær, kan ta et helt spann eller enkelte hunder som må anses ute av stand til å fullføre, ut av løpet. DVK rapporterer til arrangør. 
Punktet henger sammen med punkt 5.5.7 om at hunden/spannet da er diskvalifisert fra videre deltakelse i løpet. 

Punkt 5.7, start og målområdet:
5.7.4 plikter arrangør å tilrettelegge for dopingkontroll av både utøver og hund. Under fanen «antidoping» på NHFs hjemmeside, finnes detaljert informasjon om dette. Se «Arrangørinfo-Dopingkontrollstasjonen». 

5.12 Løpsinnbydelsen. 
En setning om at TD skal godkjenne innbydelsen før den publiseres er lagt til, samt at innbydelsen må inneholde tidspunkt for veterinærkontroll før løpet på høyintensive løp, navn og kontaktinformasjon til TD, dyrevelferdskontrollør (hvis annen enn TD), stevneveterinær på høyintensive løp, og kontaktinfo til vakthavende veterinær/dyreklinikk på øvrige løp. Arrangør skal også minne om gjeldende antidopingregler for utøver og hund. 

(Kapittel 6, felles løpsreglement, punkt 6.4.1 Rettet til at NHF må følge NIFs antidopingregler for utøvere på nasjonale løp i Norge.)

Punkt 7.2 i NHFs regler beskriver liner og seletøy. Det har ikke vært nødvendig å spesifisere dette ytterligere for å samsvare med forskriften §4. 

Den mye omtalte helseboka, er bekreftet av Mattilsynet å kun gjelde for hest. Punktet er strøket fra NHFs reglement. Det er også redegjort for dette på NHFs hjemmeside. 

